CELEX: 32020D1808
Language: sk
Date: 2020-11-30 00:00:00
Title: Vykonávacie rozhodnutie Komisie (EÚ) 2020/1808 z 30. novembra 2020, ktorým sa mení vykonávacie rozhodnutie (EÚ) 2019/1698, pokiaľ ide o európske normy týkajúce sa určitých výrobkov na starostlivosť o deti, detského nábytku, stacionárnych tréningových zariadení a vznietivého potenciálu cigariet (Text s významom pre EHP)

1.12.2020   
               
               
                  SK
               
               
                  Úradný vestník Európskej únie
               
               
                  L 402/140
               
            
         VYKONÁVACIE ROZHODNUTIE KOMISIE (EÚ) 2020/1808
         z 30. novembra 2020,
         ktorým sa mení vykonávacie rozhodnutie (EÚ) 2019/1698, pokiaľ ide o európske normy týkajúce sa určitých výrobkov na starostlivosť o deti, detského nábytku, stacionárnych tréningových zariadení a vznietivého potenciálu cigariet
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na smernicu Európskeho parlamentu a Rady 2001/95/ES z 3. decembra 2001 o všeobecnej bezpečnosti výrobkov (1), a najmä na jej článok 4 ods. 2 prvý pododsek,
         keďže:
         
                     (1)
                  
                  
                     V súlade s článkom 3 ods. 2 druhým pododsekom smernice 2001/95/ES sa výrobok považuje za bezpečný, pokiaľ ide o riziká a kategórie rizík, na ktoré sa vzťahujú príslušné vnútroštátne normy, ak je v súlade s nezáväznými vnútroštátnymi normami transponujúcimi európske normy, odkazy na ktoré Komisia v súlade s článkom 4 uvedenej smernice uverejnila v Úradnom vestníku Európskej únie.
                  
               
                     (2)
                  
                  
                     Komisia 25. marca 2008 prijala rozhodnutie 2008/264/ES (2) o požiadavkách na bezpečnosť, ktoré musia podľa európskych noriem spĺňať cigarety.
                  
               
                     (3)
                  
                  
                     Komisia listom M/425 z 27. júna 2008 predložila Európskemu výboru pre normalizáciu (CEN) žiadosť o vypracovanie európskych noriem týkajúcich sa požiadaviek na požiarnu bezpečnosť cigariet. Na základe tejto žiadosti CEN prijal normu EN ISO 12863:2010 „Normalizovaná skúšobná metóda na stanovenie vznietivého potenciálu cigariet“ a zmenu tejto normy – EN ISO 12863:2010/A1:2016. Odkaz na túto normu a jej zmenu boli uverejnené vykonávacím rozhodnutím Komisie (EÚ) 2019/1698 (3). Aby sa zabezpečilo správne a jednotné uplatňovanie normy EN ISO 12863:2010 zmenenej normou EN ISO 12863:2010/A1:2016 a zaviedli sa technické opravy, CEN prijal opravu EN ISO 12863:2010/AC:2011. Norma EN ISO 12863:2010 zmenená normou EN ISO 12863:2010/A1:2016 a opravená normou EN ISO 12863:2010/AC:2011 spĺňa požiadavku všeobecnej bezpečnosti stanovenú v smernici 2001/95/ES. Preto je vhodné uverejniť odkaz na opravu EN ISO 12863:2010/AC:2011 v Úradnom vestníku Európskej únie spolu s odkazom na normu EN ISO 12863:2010 a jej zmenu EN ISO 12863:2010/A1:2016.
                  
               
                     (4)
                  
                  
                     Komisia 2. júla 2010 prijala rozhodnutie 2010/376/EÚ (4) o bezpečnostných požiadavkách, ktoré majú spĺňať európske normy, pokiaľ ide o určité výrobky v prostredí, v ktorom spia deti.
                  
               
                     (5)
                  
                  
                     Komisia listom M/497 z 20. októbra 2011 predložila Európskemu výboru pre normalizáciu žiadosť o vypracovanie európskych noriem týkajúcich sa bezpečnosti výrobkov na starostlivosť o deti podliehajúcich rizikám v súvislosti s prostredím na spánok (riziká klastra 2), najmä matracov do detských postieľok, zábran do detských postieľok, visiacich detských postieľok, detských prikrývok a spacích vakov pre deti.
                  
               
                     (6)
                  
                  
                     Na základe žiadosti M/497 CEN prijal normu EN 16890:2017 „Detský nábytok. Matrace do detských postieľok a kolísok. Bezpečnostné požiadavky a skúšobné metódy“. Norma EN 16890:2017 je v súlade s požiadavkou všeobecnej bezpečnosti stanovenou v smernici 2001/95/ES. Odkaz na ňu by sa preto mal uverejniť v Úradnom vestníku Európskej únie.
                  
               
                     (7)
                  
                  
                     Komisia 6. januára 2010 prijala rozhodnutie 2010/9/EÚ (5) o požiadavkách na bezpečnosť, ktoré majú spĺňať európske normy týkajúce sa kúpacích kruhov, kúpacích pomôcok a kúpacích vaničiek a stojanov pre dojčatá a malé deti.
                  
               
                     (8)
                  
                  
                     Komisia listom M/464 z 3. mája 2010 predložila Európskemu výboru pre normalizáciu (CEN) žiadosť o vypracovanie európskych noriem na riešenie hlavných rizík spojených s bezpečnosťou výrobkov na starostlivosť o deti podliehajúcich rizikám v súvislosti s utopením (riziká klastra 1), a to najmä kúpacích kruhov, kúpacích pomôcok, kúpacích vaničiek a stojanov.
                  
               
                     (9)
                  
                  
                     Na základe žiadosti M/464 CEN prijal normu EN 17022:2018 „Výrobky na starostlivosť o deti. Pomôcky na kúpanie. Požiadavky na bezpečnosť a skúšobné metódy“. Norma EN 17022:2018 je v súlade s požiadavkou všeobecnej bezpečnosti stanovenou v smernici 2001/95/ES. Odkaz na ňu by sa preto mal uverejniť v Úradnom vestníku Európskej únie.
                  
               
                     (10)
                  
                  
                     Na základe žiadosti M/464 CEN prijal normu EN 17072:2018 „Výrobky na starostlivosť o deti. Vaničky, stojany a pomôcky na kúpanie. Požiadavky na bezpečnosť a skúšobné metódy“. Norma EN 17072:2018 je v súlade s požiadavkou všeobecnej bezpečnosti stanovenou v smernici 2001/95/ES. Odkaz na ňu by sa preto mal uverejniť v Úradnom vestníku Európskej únie.
                  
               
                     (11)
                  
                  
                     Komisia 24. júla 2011 prijala rozhodnutie 2011/476/EÚ (6) o požiadavkách na bezpečnosť, ktoré musia spĺňať európske normy týkajúce sa stacionárnych tréningových zariadení.
                  
               
                     (12)
                  
                  
                     Komisia listom M/506 z 5. septembra 2012 predložila Európskemu výboru pre normalizáciu (CEN) žiadosť na vypracovanie európskych noriem s cieľom eliminovať hlavné riziká spojené so stacionárnymi tréningovými zariadeniami na základe požiadaviek na bezpečnosť. Na základe tejto žiadosti CEN prijal normu EN ISO 20957-9:2016 „Stacionárne tréningové zariadenia. Časť 9: Elipsovité tréningové zariadenia, ďalšie špecifické bezpečnostné požiadavky a skúšobné metódy (ISO 20957-9:2016)“, odkaz na ktorú bol uverejnený vykonávacím rozhodnutím (EÚ) 2019/1698.
                  
               
                     (13)
                  
                  
                     Európsky výbor pre normalizáciu berúc do úvahy nové poznatky zrevidoval normu EN ISO 20957-9:2016. To malo za následok prijatie zmeny EN ISO 20957-9:2016/A1:2019 „Stacionárne tréningové zariadenia. Časť 9: Elipsovité tréningové zariadenia, ďalšie špecifické bezpečnostné požiadavky a skúšobné metódy – Zmena 1 (ISO 20957-9:2016/Amd 1:2019)“. Norma EN ISO 20957-9:2016 zmenená normou EN ISO 20957-9:2016/A1:2019 spĺňa požiadavku všeobecnej bezpečnosti stanovenú v smernici 2001/95/ES. Odkaz na zmenu EN ISO 20957-9:2016/A1:2019 by sa preto mal uverejniť v Úradnom vestníku Európskej únie spolu s odkazom na normu EN ISO 20957-9:2016.
                  
               
                     (14)
                  
                  
                     Odkazy na európske normy prijaté na podporu smernice 2001/95/ES sú uverejnené vykonávacím rozhodnutím (EÚ) 2019/1698. S cieľom zabezpečiť, aby sa odkazy na európske normy vypracované na podporu smernice 2001/95/ES uvádzali v jednom akte, by sa príslušné odkazy na nové normy, zmeny a opravy noriem mali zahrnúť do vykonávacieho rozhodnutia (EÚ) 2019/1698.
                  
               
                     (15)
                  
                  
                     Vykonávacie rozhodnutie (EÚ) 2019/1698 by sa preto malo zodpovedajúcim spôsobom zmeniť.
                  
               
                     (16)
                  
                  
                     Súlad s príslušnými vnútroštátnymi normami transponujúcimi európske normy, odkazy na ktoré boli uverejnené v Úradnom vestníku Európskej únie, vytvára predpoklad bezpečnosti, pokiaľ ide o riziká a rizikové kategórie, na ktoré sa vzťahuje príslušná vnútroštátna norma, odo dňa uverejnenia odkazu na európsku normu v Úradnom vestníku Európskej únie. Toto rozhodnutie by preto malo nadobudnúť účinnosť dňom jeho uverejnenia.
                  
               
                     (17)
                  
                  
                     Opatrenia stanovené v tomto rozhodnutí sú v súlade so stanoviskom výboru ustanoveného smernicou 2001/95/ES,
                  
               PRIJALA TOTO ROZHODNUTIE:
         
            Článok 1
            Príloha I k vykonávaciemu rozhodnutiu (EÚ) 2019/1698 sa mení v súlade s prílohou k tomuto rozhodnutiu.
         
         
            Článok 2
            Toto rozhodnutie nadobúda účinnosť dňom jeho uverejnenia v Úradnom vestníku Európskej únie.
         
         
            V Bruseli 30. novembra 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. ES L 11, 15.1.2002, s. 4.
         
            (2)  Rozhodnutie Komisie 2008/264/ES z 25. marca 2008 o požiadavkách na požiarnu bezpečnosť, ktoré musia podľa európskych noriem spĺňať cigarety v súlade so smernicou Európskeho parlamentu a Rady 2001/95/ES (Ú. v. EÚ L 83, 26.3.2008, s. 35).
         
            (3)  Vykonávacie rozhodnutie Komisie (EÚ) 2019/1698 z 9. októbra 2019 o stanovovaní noriem pre výrobky, vypracované na podporu smernice 2001/95/ES Európskeho parlamentu a Rady o všeobecnej bezpečnosti výrobkov (Ú. v. EÚ L 259, 10.10.2019, s. 65).
         
            (4)  Rozhodnutie Komisie 2010/376/EÚ z 2. júla 2010 o bezpečnostných požiadavkách, ktoré majú spĺňať európske normy, pokiaľ ide o určité výrobky v prostredí, v ktorom spia deti, podľa smernice Európskeho parlamentu a Rady 2001/95/ES (Ú. v. EÚ L 170, 6.7.2010, s. 39).
         
            (5)  Rozhodnutie Komisie 2010/9/EÚ zo 6. januára 2010 o požiadavkách na bezpečnosť, ktoré majú spĺňať európske normy týkajúce sa kúpacích kruhov, kúpacích pomôcok a kúpacích vaničiek a stojanov pre dojčatá a malé deti podľa smernice Európskeho parlamentu a Rady 2001/95/ES (Ú. v. EÚ L 3, 7.1.2010, s. 23).
         
            (6)  Rozhodnutie Komisie 2011/476/EÚ z 27. júla 2011 o požiadavkách na bezpečnosť, ktoré musia spĺňať európske normy týkajúce sa stacionárnych tréningových zariadení podľa smernice Európskeho parlamentu a Rady 2001/95/ES (Ú. v. EÚ L 196, 28.7.2011, s. 16).
      
      
         
            PRÍLOHA
            Príloha I k vykonávaciemu rozhodnutiu (EÚ) 2019/1698 sa mení takto:
            
                        1.
                     
                     
                        Riadok 37 sa nahrádza takto:
                        
                                    „37
                                 
                                 
                                    EN ISO 12863:2010
                                    Normalizovaná skúšobná metóda na stanovenie vznietivého potenciálu cigariet (ISO 12863:2010)
                                    EN ISO 12863:2010/AC:2011
                                    EN ISO 12863:2010/A1:2016“
                                 
                              
                  
                        2.
                     
                     
                        Vkladajú sa tieto riadky 52a, 52b a 52c:
                        
                                    „52a
                                 
                                 
                                    EN 16890:2017
                                    Detský nábytok. Matrace do detských postieľok a kolísok. Bezpečnostné požiadavky a skúšobné metódy
                                 
                              
                                    52b
                                 
                                 
                                    EN 17022:2018
                                    Výrobky na starostlivosť o deti. Pomôcky na kúpanie. Požiadavky na bezpečnosť a skúšobné metódy
                                 
                              
                                    52c
                                 
                                 
                                    EN 17072:2018
                                    Výrobky na starostlivosť o deti. Vaničky, stojany a pomôcky na kúpanie. Požiadavky na bezpečnosť a skúšobné metódy“
                                 
                              
                  
                        3.
                     
                     
                        Riadok 57 sa nahrádza takto:
                        
                                    „57
                                 
                                 
                                    EN ISO 20957-9:2016
                                    Stacionárne tréningové zariadenia. Časť 9: Elipsovité tréningové zariadenia, ďalšie špecifické bezpečnostné požiadavky a skúšobné metódy (ISO 20957-9: 2016)
                                    EN ISO 20957-9:2016/A1:2019“